Dierbare Annie nou op soek na 'n eie huis | Netwerk24
Deur Arisa Janse Van Rensburg 11 Mei 2021 06:42
Annie die weesbrakkie word nou 'n tweede kans op geluk gegun nadat 'n veearts haar gesond genoeg verklaar het om aangeneem te word.
Die vierpotige Afrikanis-hond wat deur die Nelspruit Dierebeskermingsvereniging (DBV) gered is, se gewig het intussen van 'n skamele 7 kg tot 16 kg opgetel.
Hardus Engelbrecht, die DBV-Nelspruit se leerling-inspekteur, het Annie in Maart na 'n veearts-afspraak vergesel.
Netwerk24 het die eerste keer in Februarie oor Annie berig. Die DBV het haar in 'n nabygeleë township gaan haal nadat haar eienaars gebel het om te sê hulle kan nie meer na haar omsien nie.
Sy was toe erg ondervoed en deurtrek van parasiete. Volgens Lize Pienaar, adjunkvoorsitter van die DBV, was dit 'n "wonderwerk" dat Annie nie orgaanskade gehad het nie.
So het Annie gelyk toe sy op 23 Februarie by die DBV aangekom het.
"Sy is nou vol lewe en energie en is 'n absolute dierbare ding," het Pienaar Maandag gesê, amper drie maande nadat die Annie in hul sorg gelaat is.
Volgens haar kan enigeen landwyd waar daar 'n DBV-tak is, aansoek doen om Annie aan te neem.
"Hulle moet wel vir Annie kom ontmoet en as daar ander honde is moet hulle bereid wees om deur die proses te gaan waar ons haar voorstel aan die ander honde," sê Pienaar.